Soldater fra det amerikanske marinekorpset skal oppholde seg i Norge som et prøveprosjekt.

I et fly fra United Airlines landet den første kontingenten med soldater fra det amerikanske marinekorpset (USMC) på Værnes utenfor Trondheim.

De utgjør første kontingent av Marines Rotational Force Europe (MRF-E) som skal forlegges hos HV-12 i Værnes garnison.

Soldatene skal nå trene på operasjoner under vinterforhold og delta på øvelser sammen med norske soldater.

Prøveordning

Forsvarsminister Ine Eriksen Søreide (H) mener ordningen er en fordypning og videreføring av norsk-amerikansk militært samarbeid og peker på at den har klare begrensninger.

– Prøveordningen innebærer at de amerikanske styrkene roterer, og det er ikke snakk om en fast base for amerikanske styrker i Norge eller etablering av en amerikansk base i Norge, sa hun i oktober i fjor.

I prøveordningen skal soldatene rotere etter seks måneder, og i løpet av 2017 vil ordningen bli evaluert med tanke på en mulig forlengelse, skriver NTB.

Da forsvarsminister Ine Erisen Søreide informerte om den nye ordningen i oktober i fjor, ble samarbeidet kritisert av SV-leder Audun Lysbakken.

– Vi synes ikke dette er klokt. Det er feil signaler å sende ut i en verden der vi behøver å redusere spenningen. Regjeringen burde også satse mer på det norske forsvaret i stedet for å invitere amerikanske soldater til Norge, sa Lysbakken til TV 2.

Bare SV på Stortinget stemte mot den nye amerikanske tilstedeværelsen.

– Gjør Trøndelag til bombemål

Også i dag er SV på banen med kritikk, fra blant annet Stjørdal SV.

– En sånn utstasjonering er i realitet en amerikansk base på norsk jord og gjør Stjørdalen enda mer til en del av USAs sitt stormaktspill i forhold til Russland, mener Morten Harper i SV.

– Vi ser en mer tilspisset situasjon. Skulle man se for seg en storkonflikt i fremtiden, så gjør dette Trøndelag og Stjørdalen mer aktuelt som et bombemål, sier Harper.

Senterpartiordfører i Stjørdal er uenig i Harpers analyse.

– Jeg er helt sikker på at den amerikanske tilstedeværelsen i Norge slik den har kommet til uttrykk i mange tiår med et militært materiell lagret her i kommunen som tilsvarer kampkraften til hele den norske hæren, er en tilstedeværelse som i sum gjør Norge tryggere ikke mer uttrygg, sier ordfører Ivar Vigdenes til TV 2.